Nasionale leesprojek begin op Internasionale MoedertaaldagFoto: greatbooksacademy.org.jpg Die Skoleondersteuningsentrum (SOS), in samewerking met die Afrikaanse Onderwysnetwerk (AON), het hul nasionale leesprojek vandag op Internasionale Moedertaaldag afgeskop. Dié projek fokus daarop om Afrikaanssprekende kinders se leesvermoë te verbeter deur leeshulpbronne en opleiding aan skole en onderwysers te verskaf. Die projek fokus aanvanklik op lees in die grondslagfase. Die AON het reeds skole in die Oos-Kaap, waar die projek van stapel gestuur sal word, geïdentifiseer. “Die AON skep ŉ pyplyn vir Afrikaans-moedertaalonderrig: van vroeë kinderontwikkelingsvlak tot op tersiêre vlak. Daarom het ons dit goedgedink om met die SOS saam te werk ten einde lees in Afrikaans te bevorder,” sê Daan Potgieter, uitvoerende hoof van die AON. “Met hedendaagse druk op die Afrikaanse onderriglandskap en die inligtingsera wat veroorsaak dat leerders met ŉ magdom inligting gebombardeer word, is moedertaalonderrig een sinvolle manier om leerders ŉ kompeterende voordeel te gee.” Potgieter sê moedertaalonderrig skep die ideale omgewing vir die ontwikkeling van kennis, karakter en vaardighede. “Dit is die Afrikaanse gemeenskap se plig om ons kinders hierin te ondersteun. Ons sal hulle versaak indien ons hulle nie hierdie geleentheid bied nie.” Marnelda de Beer, hoof van die SOS se Afrikaanse Grondslagfase Vereniging (AGV), sê as ’n kind nie behoorlik in sy moedertaal leer lees nie, het dit ’n negatiewe uitwerking op die res van sy akademiese loopbaan. “’n Goeie woordeskat en leesvermoë in jou moedertaal is die sleutel tot akademiese prestasies in enige ander taal.” Melanie Buys, hoof van stelsels by die Skoleondersteuningsentrum (SOS). Foto: Verskaf. Melanie Buys, hoof van ontwikkeling van die SOS, sê die uitkomste van die 2016 PIRLS-verslag wys dat Suid-Afrikaanse kinders se leesvermoë ver te kort skiet. PIRLS toets die geletterdheidsvlakke en leesbegrip van gr. 4-leerders in 50 lande wêreldwyd. Suid-Afrika het die swakste uit 50 deelnemende lande gevaar. Die verslag het uitgewys dat tot so veel as 78% gr. 4-leerders nie met begrip kan lees nie. Hoewel Afrikaanssprekende leerders beter as die nasionale gemiddeld gevaar het, is hulle ook steeds ver onder die internasionale norm. De Beer meen kinders sukkel om te lees omdat ouers min met hul kinders gesels, nie genoeg stories lees en vertel nie en kinders se woordeskat daarom beperk is. “Onderwysers word in baie gevalle ook nie behoorlik opgelei om kinders te leer lees nie. Daarom begin die SOS reeds in April en Mei met leesopleiding vir onderwysers in KwaZulu-Natal en die Oos-Kaap.” Die SOS het verlede jaar ’n opname onder onderwysers gedoen om die behoefte aan leeshulpmiddels te bepaal. Alle onderwysers wat deelgeneem het aan die opname, het aangedui dat hulle gebruik maak van leeshulpmiddels soos flitskaarte, leesboekies en leeskaarte. Onderwysers het ook gesê dat hulle ’n behoefte het aan bykomende leeshulpmiddels. Meeste van die onderwysers het ’n behoefte aan leeskaarte en woordbou-letters. Hierdie leesprojek van die SOS en die AON sal poog om aandag te gee aan dié behoeftes.